Rimbo: En mand i den svenske by Rimbo blev kørt ned af sin egen bil nytårsdag, og han slap tilsyneladende kun for alvorlige skader ved at hoppe op på motorhjelmen.

Han havde startet bilen, der stod i indkørslen, for så at gå ind i garagen. Da han kom tilbage, sad en anden mand bag rattet, skriver det lokale svenske medie unt.se.

Bilejeren stillede sig op foran bilen, for at forhindre manden bag rattet i at køre væk, men tyven valgte i stedet at presse højre pedal ned.

Ejeren sprang for livet - op på kølerhjelmen.

Den bizarre episode skete fredag lidt før klokken 16 i Rimbo, der ligger 50 kilometer nord for Stockholm.

Biltyven stak af i bilen og satte kurs mod den svenske hovedstad.

Da en civil politibil senere forsøgte at stoppe tyven, kørte han blot videre, og politiet satte siden efter ham i en egentlig biljagt, som sluttede ved Täby i udkanten af hovedstadsområdet.

Tyven er pågrebet. Han mistænkes for både hensynsløs kørsel og kørsel under påvirkning af spiritus eller stoffer, skriver unt.se.

/ritzau/